Russiese kabinet bedank ná Poetin grondwet wil verander | Netwerk24
15 Januarie 2020 16:32
Die volle Russiese kabinet het bedank nadat pres. Wladimir Poetin grondwetlike veranderings voorgestel het wat tot gevolg sou hê dat sy opvolger se magte ingeperk word.
Hy wil hê dat die mag na die premier en die parlement skuif.
Die premier, Dimitri Medwedef, het die aankondiging van die kabinet se bedanking Woensdag op staatstelevisie gedoen.
Volgens RT.com het Poetin Medwedef die pos van adjunkhoof van die veiligheidsraad aangebied en gaan Medwedef dié pos aanvaar. Hy sal in dié pos 'n oog oor verdedigings- en veiligheidskwessies in Rusland hou.
Die veiligheidsraad is 'n raadgewende liggaam wat onder die president (dus Poetin) se voorsitterskap is. Die raad bestaan uit verskeie ministers, asook verteenwoordigers van die parlement en wetstoepassingsowerhede.
Poetin het 'n landwye stem voorgestel oor die grondwetlike veranderings wat hy wil hê, berig Reuters. Dié veranderinge sal ook verseker dat hy steeds sy mag kan uitoefen wanneer hy die Kremlin moet verlaat.
Poetin is reeds sedert 1999 in beheer as president óf premier en hy moet na verwagting die tuig in 2024 neerlê wanneer sy vierde presidensiële termyn eindig. Hy het nog nie aangedui wat sy planne is nadat hy uitgetree het nie, maar met die huidige grondwet, wat 'n verbod plaas op meer as vier opeenvolgende termyne as president, word Poetin verbied om weer aan die presidensiële wedloop deel te neem.
Resigned PM Medvedev to become deputy head of Russia's Security Councilhttps://t.co/31JtZmkM7X pic.twitter.com/Ev3COAACNd